REGULAMENTUL (CE) NR. 1189/2007 AL COMISIEI
din 11 octombrie 2007
de stabilire, pentru exercițiul financiar 2008, a coeficienților de depreciere aplicabili la cumpărarea de produse agricole de intervenție
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1883/78 al Consiliului din 2 august 1978 privind normele generale de finanțare a intervențiilor de către Fondul European de Orientare și Garantare Agricolă, secțiunea Garantare (1), în special articolul 8 alineatul (1) teza a doua,
întrucât:
(1)
În temeiul articolului 3 alineatul (1) litera (b) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (2), intervențiile destinate regularizării piețelor agricole sunt finanțate de către Fondul European de Garantare Agricolă (FEGA).
(2)
În conformitate cu articolul 8 din Regulamentul (CEE) nr. 1883/78, deprecierea produselor agricole aflate sub regimul de intervenție publică trebuie aplicată la momentul cumpărării. Procentul de depreciere este cel mult egal cu diferența dintre prețul de cumpărare și prețul estimat de vânzare ale produsului în cauză. Acest procent trebuie stabilit pentru fiecare produs înainte de începerea exercițiului financiar. Comisia poate, de asemenea, să limiteze deprecierea la momentul cumpărării la o parte din acest procent de depreciere, care nu poate fi mai mică de 70 % din deprecierea totală.
(3)
Anexa VIII punctele 1, 2 și 3 din Regulamentul (CE) nr. 884/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului privind finanțarea din Fondul European de Garantare Agricolă (FEGA) a măsurilor de intervenție sub forma depozitării publice și contabilizarea operațiunilor de depozitare publică de către agențiile plătitoare ale statelor membre (3) stabilește normele de calcul al deprecierii.
(4)
Prin urmare, este necesar să se fixeze, pentru anumite produse, coeficienții care trebuie aplicați în decursul exercițiului financiar 2008 de către agențiile de intervenție valorilor lunare de cumpărare a acestor produse, astfel încât agențiile respective să poată stabili valoarea deprecierii.
(5)
Măsurile prevăzute în prezentul regulament sunt conforme cu avizul Comitetului pentru fondurile agricole,
ADOPTĂ PREZENTUL REGULAMENT:
Articolul 1
Pentru produsele care figurează în anexă și care, în urma cumpărării în regim de intervenție publică, intră în depozitare publică sau sunt preluate de către agențiile de intervenție între 1 octombrie 2007 și 30 septembrie 2008, agențiile de intervenție aplică, la valoarea produselor cumpărate în fiecare lună, coeficienții de depreciere din anexă.
Articolul 2
Totalul cheltuielilor, calculate ținând cont de deprecierea menționată la articolul 1 din prezentul regulament, se comunică Comisiei în cadrul declarațiilor instituite în temeiul Regulamentului (CE) nr. 883/2006 al Comisiei (4).
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 octombrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 octombrie 2007.